Borec, Tomáš, minister spravodlivosti SR (2015-05-06):
Ďakujem pekne, pán predsedajúci. Vážené panie poslankyne, vážení páni poslanci, vláda Slovenskej republiky predkladá na rokovanie pléna Národnej rady na základe uznesenia Národnej rady č. 1441 z 3. decembra 2014 návrh zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov. Predmetným uznesením Národnej rady Slovenskej republiky bola vláde v súčinnosti s poslancami Národnej rady Slovenskej republiky a Národnou bankou Slovenska uložená úloha pripraviť návrh zákona, ktorým sa vytvorí verejný register užívateľov konečných výhod s cieľom dosiahnuť efektívnejšie a transparentné nakladanie s verejnými prostriedkami pri verejnom obstarávaní a nakladanie so štátnymi aktívami, majetkom štátu a majetkom územnej samosprávy, súčasne minimalizovať priestor na súvisiace negatívne spoločenské javy. Na základe predmetného uznesenia Národnej rady má byť register založený na princípoch odkrývania konečného užívateľa, nielen teda formálneho majiteľa, riešenia narábania s verejnými prostriedkami plošne, zabezpečenia verejnej kontroly a vymáhateľnosti. Predkladaný návrh zákona upravuje vytvorenie verejného registra konečných užívateľov výhod vo vzťahu k verejnému obstarávaniu. Zavedenie registra konečných užívateľov výhod vo vzťahu k nakladaniu s verejnými prostriedkami v širšom zmysle je súčasťou úpravy návrhu tzv. 4. smernice o predchádzaní využívania finančného systému na účely prania špinavých peňazí a financovania terorizmu, ktorej predpokladaný termín prijatia v orgánoch Európskej únie je 1. polrok tohto roka. Zároveň predmetná smernica Európskej únie upravuje napríklad minimálny obsah tohto registra, postavenie jednotlivých subjektov podieľajúcich sa na zisťovaní a preverovaní konečného užívateľa výhod, ustanovuje povinnosť pre Európsku komisiu, aby určila štáty, pri ktorých je problematické zistiť konečného užívateľa výhod u právnických osôb, ktoré majú v týchto štátoch sídlo a tak ďalej. Zriadenie verejného registra konečných užívateľov výhod vo vzťahu k nakladaniu so všetkými verejnými prostriedkami a to ešte pred konečným schválením danej smernice Európskej únie, a teda bez jej dôslednej transpozície a tiež bez potrebnej súčinnosti všetkých relevantných zainteresovaných subjektov v Slovenskej republike by sa v priebehu niekoľkých mesiacov ukázalo ako neefektívne, nesystémové a nehospodárne. Návrhom zákona o verejnom obstarávaní sa zavádza definícia konečného užívateľa výhod na účely tohto zákona. Podstatou navrhovanej právnej úpravy je zákonná požiadavka, že verejný obstarávateľ a obstarávateľ nesmie uzavrieť zmluvu o verejnom obstarávaní s uchádzačom alebo uchádzačmi, ktorí nemajú v registri konečných užívateľov výhod vedenom Úradom pre verejné obstarávanie zapísaných konečných užívateľov výhod a ktorých subdodávatelia podľa navrhovaného § 45 ods. 10 zákona č. 25/2006 o verejnom obstarávaní a osoby podľa § 27 ods. 2 a § 28 ods. 2 zákona o verejnom obstarávaní nemajú v registri konečných užívateľov výhod zapísaných svojich konečných užívateľov výhod. Úspešný uchádzač alebo uchádzači aj ich subdodávatelia, ktorí sú spomínaní v § 45 ods. 10 zákona o verejnom obstarávaní a taktiež osoby zmienené podľa § 27 ods. 2 a § 28 ods. 2 tohto zákona budú povinní na účely poskytnutia riadnej súčinnosti potrebnej na uzavretie zmluvy mať v registri konečných užívateľov výhod zapísaných konečných užívateľov výhod ako takých. Uvedené povinnosti sa vzťahujú na nadlimitné zákazky a podlimitné zákazky bez využitia elektronického trhoviska. Dôvodom predloženia návrhu zákona je snaha zabezpečiť, aby zmluvy vo verejnom obstarávaní uzatvárali iba subjekty so známou vlastníckou štruktúrou až po úroveň fyzických osôb. Identifikácia konečných užívateľov výhod má nesporný význam na zvýšenie transparentnosti, zabránenie konfliktu záujmov a boju proti korupcii vo verejnom obstarávaní. Predkladaným navrhovaným zákonom sa vypúšťajú niektoré ustanovenia zákona o verejnom obstarávaní, ktoré sú problematické z pohľadu smernice Európskej únie v oblasti verejného obstarávania. Doterajšia právna úprava zároveň nepokrývala problematiku subdodávateľov, keďže požiadavky § 26a a nasledujúceho zákona o verejnom obstarávaní sa týkali iba uchádzačov vo verejnom obstarávaní. V registri konečných užívateľov výhod budú tiež povinne uvedené údaje, či konečný užívateľ výhod je verejným funkcionárom podľa osobitného predpisu. Toľko úvodom, chcem vás požiadať po prerokovaní, aby ste podporili tento návrh zákona. Ďakujem pekne.